KOMISIJOS ĮGYVENDINIMO REGLAMENTAS (ES) 2022/230

2022 m. vasario 18 d.

kuriuo dėl Serbijos kilmės sodinti skirtų Corylus avellana L. ir Corylus colurna L. augalų iš dalies keičiamas Įgyvendinimo reglamentas (ES) 2018/2019

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2016 m. spalio 26 d. Europos Parlamento ir Tarybos reglamentą (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB (1), ypač į jo 42 straipsnio 4 dalies pirmą pastraipą,

kadangi:

(1) Komisijos įgyvendinimo reglamentu (ES) 2018/2019 (2), remiantis preliminariu rizikos vertinimu, nustatom as didelės rizikos augalų, augalinių produktų ir kitų objektų sąrašas;

(2) Komisijos įgyvendinimo reglamentu (ES) 2018/2018 (3) nustatytos konkrečios taisyklės dėl tvarkos, kurios turi būti laikomasi siekiant atlikti Reglamento (ES) 2016/2031 42 straipsnio 4 dalyje nurodytą didelės rizikos augalų, augalinių produktų ir kitų objektų rizikos vertinimą;

(3) atlikus preliminarų rizikos vertinimą, į Įgyvendinimo reglamento (ES) 2018/2019 priedą kaip didelės rizikos augalai įtraukti 34 genčių ir vienos rūšies visų trečiųjų šalių kilmės sodinti skirti augalai, įskaitant Corylus L. genties augalus;

(4) 2020 m. gegužės 29 d. Serbija pateikė Komisijai prašymą leisti eksportuoti į Sąjungą 1–3 metų neįsišaknijusius sodinti skirtus Corylus avellana L. augalus, į Corylus colurna L. augalus įskiepytus Corylus avellana L. augalus ir dvejų metų sodinti skirtus Corylus avellana L. augalus su auginimo terpe, kurie yra vegetacinėje ramybės būsenoje ir be lapų. Šis prašymas buvo pagrįstas atitinkamu techninių dokumentų rinkiniu;

(5) 2021 m. kovo 25 d. Europos maisto saugos tarnyba (toliau – Tarnyba) patvirtino mokslinę nuomonę dėl su Serbijos kilmės sodinti skirtais Corylus avellana ir Corylus colurna augalais susijusios prekių rizikos vertinimo (4). Tarnyba nustatė, kad su tais sodinti skirtais augalais susijęs kenkėjas yra vynuogių geltos fitoplazma. Šis kenkėjas yra įtrauktas į Komisijos įgyvendinimo reglamento (ES) 2019/2072 (5) II priedo B dalies F skirsnyje pateiktą Sąjungos teritorijoje aptinkamų Sąjungos karantininių kenkėjų sąrašą;

(6) remdamasi ta nuomone, Komisija mano, kad su Serbijos kilmės sodinti skirtų Corylus avellana L. ir Corylus colurna L. augalų įvežimu į Sąjungą susijusi fitosanitarinė rizika yra priimtina, jei laikomasi atitinkamų specialių importo reikalavimų, nustatytų Įgyvendinimo reglamento (ES) 2019/2072 VII priede. Tai taikoma visiems šių rūšių sodinti skirtiems augalams, nepriklausomai nuo jų amžiaus ar nuo to, ar jie yra neįsišakniję, vegetacinėje ramybės būsenoje arba be lapų;

(7) taigi tie augalai nebeturėtų būti laikomi didelės rizikos augalais. Todėl Įgyvendinimo reglamento (ES) 2018/2019 priedas turėtų būti atitinkamai iš dalies pakeistas;

(8) siekiant laikytis Sąjungos įsipareigojimų pagal Pasaulio prekybos organizacijos sutartį dėl sanitarinių ir fitosanitarinių priemonių taikymo (6), tų prekių importas turėtų būti atnaujintas kuo greičiau. Todėl šis reglamentas turėtų įsigalioti trečią dieną po jo paskelbimo;

(9) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Įgyvendinimo reglamento (ES) 2018/2019 pakeitimas Įgyvendinimo reglamento (ES) 2018/2019 priedas iš dalies keičiamas pagal šio reglamento priedą.

2 straipsnis Įsigaliojimas Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. vasario 18 d. Komisijos vardu Pirmininkė Ursula VON DER LEYEN

(1) OL L 317, 2016 11 23, p. 4.

(2) 2018 m. gruodžio 18 d. Komisijos įgyvendinimo reglamentas (ES) 2018/2019, kuriuo nustatomas laikinasis didelės rizikos augalų, augalinių produktų arba kitų objektų, apibrėžtų Reglamento (ES) 2016/2031 42 straipsnyje, sąrašas ir augalų, kuriuos įvežant į Sąjungą nereikalaujama fitosanitarinių sertifikatų, kaip nustatyta to reglamento 73 straipsnyje, sąrašas (OL L 323, 2018 12 19, p. 10).

(3) 2018 m. gruodžio 18 d. Komisijos įgyvendinimo reglamentas (ES) 2018/2018, kuriuo nustatomos konkrečios taisyklės dėl tvarkos, kurios turi būti laikomasi siekiant atlikti didelės rizikos augalų, augalinių produktų ar kitų objektų, apibrėžtų Europos Parlamento ir Tarybos reglamento (ES) 2016/2031 42 straipsnio 1 dalyje, rizikos vertinimą (OL L 323, 2018 12 19, p. 7).

(4) EFSA PLH Panel (EFSA augalų sveikatos mokslinė grupė), 2021 m. Scientific Opinion on the commodity risk assessment of Corylus avellana and Corylus colurna plants from Serbia. EFSA Journal 2021;19(5):6571, 55 pp. https://doi.org/10.2903/j.efsa.2021.6571.

(5) 2019 m. lapkričio 28 d. Komisijos įgyvendinimo reglamentas (ES) 2019/2072, kuriuo nustatomos vienodos Europos Parlamento ir Tarybos reglamento (ES) 2016/2031 dėl apsaugos priemonių nuo augalų kenkėjų įgyvendinimo sąlygos, panaikinamas Komisijos reglamentas (EB) Nr. 690/2008 ir iš dalies keičiamas Komisijos įgyvendinimo reglamentas (ES) 2018/2019 (OL L 319, 2019 12 10, p. 1).

(6) Pasaulio prekybos organizacijos sutartis dėl sanitarinių ir fitosanitarinių priemonių taikymo https://www.wto.org/english/tratop_e/sps_e/spsagr_e.htm.